text: Kors ved motorvej skal fjernes
  23 september 2013 kl. 14.23
  Den kirkelige forening Retten til liv vil tage sig god tid til at studere en henvendelse fra Vejdirektoratet. Direktoratet har forlangt, at foreningen fjerner 16.000 kors på en mark op til motorvejen i Løsning ved Hedensted.
  Foreningen er mod fri abort, og korsene markerer, at der hvert år foretages 16.000 aborter i Danmark.
  Vejdirektoratet kræver korsene fjernet med henvisning til loven om naturbeskyttelse, som forbyder skilte og propaganda i det åbne land.
  - Jeg har lige fået henvendelsen fra Vejdirektoratet, og vi vil nu studere den nærmere. Spørgsmålet er, hvordan propaganda skal fortolkes. Vi har jo også ytringsfrihed her i landet, siger landssekretær Ellen Højlund Wibe, Retten til liv.
  Hun tilføjer, at foreningen foreløbig tager sig god tid, og at det vil være fint, hvis korsene kan stå weekenden over.
  - Vi vil gerne have lidt flere bilister til at se det budskab, som vi har plantet på marken, siger landssekretæren, der har svært ved at se, at korsene skulle være til større fare for trafiksikkerheden end lysreklamer langs motorvejen.
  Korsene blev sat op lørdag, og det var tanken, at de skulle stå på marken i et par uger.
  Vejdirektoratet har givet ejeren og marken og foreningen 14 dage til at svare på henvendelsen.
   - Foreningen Retten til liv
  